Skok-aanval op bejaarde egpaar | News24
Skok-aanval op bejaarde egpaar
AANVALLE op bejaardes word as 'n prioriteitmisdaad beskou, sê brig John Lebok, na-dat booswigte op Maandag 'n bejaarde egpaar van Jeffreysbaai in hul slaap oorweldig en met messe gedreig het.
Die aanvallers het om 02:00 in van een van die dorp se grootste aftreeoorde in Wonderboomsingel toegeslaan. Hulle het glo deur 'n oop venster toegang verkry en die man en vrou (albei in hul sewentigs) oorval. Die slagoffers is met messe geïntimideer, terwyl die boewe die huis vir waardevolle artikels deursoek het. Hulle het daarna gevlug met 'n TV-stel, selfone, juweliersware en 'n onbekende kontantbedrag.
Die polisie het dadelik gereageer ná 'n oproep van die slagoffers se bure. Speurders volg verskeie leidrade op. Hulle versoek die publiek en veral aankopers van tweedehandse ware, en ander besighede en individue om op die uitkyk te wees vir mense wat selfone, juwele of elektriese ware wil verkoop. Die polisie ondersoek 'n klag van huisbraak en waarsku dat dit 'n misdaad is om gesteelde goedere te koop.
Brig Lebok sê dat die polisie alles sal doen om sulke misdadigers vas te trek. Hulle sal ook vir sekuriteitsmaatskappye in die omgewing vra om meer sigbaar te wees en veral aftreeoorde te patrolleer. Die SAPD raai aan dat alle vensters met duursame diefwering beveilig moet word om toegang van misda- digers hok te slaan.
Hierby sluit Carl Trahms van Smhart Sekuriteit aan. Hy wys op relatiewe maklike roetes wat inbrekers kan volg om toegang tot bv. aftreeoorde te kry. Van die oorde word deur enkele individue by 'n toegangshek bewaak. Dit is dus vir voornemende diewe maklik om die oorde te betree. Daarom lê hy klem op sekuriteitstoestelle, meer wagte wat 24/7 patrolleer, en inwoners se eie paraatheid. Hy sê mense dink hulle is veilig as hulle bloot in so 'n oord of selfs 'n private huis woon.
Misdadigers werk gesofistikeerd, het soms binne-inligting en maak staat op onverwagse aanvalle snags.
Hy voeg by: "As inbrekers sulke suksesse soos dié behaal, moedig dit ander aan om dieselfde roetes te volg en potensieel gevaarlike aanvalle te laat toeneem. Mense moet voortdurend op die uitkyk wees na individue wat verdag voorkom, en hul wonings so vêr moontlik goed beveilig. Ons woon in 'n land met 'n hoë misdaadsyfer en die publiek moet hierdie realiteit in die gesig staar."
Enigeen wat inligting kan verskaf wat kan lei tot die inhegtenisneming van die verdagtes, word versoek om in verbinding te tree met die ondersoekbeampte, a/o Eunice Pot- gieter by 042 200 6600, of om die SAPS Jeffreysbaai te kontak by 042 200 6800, of Crime Stop by 08600 10111. Inligting sal vertroulik hanteer word.